ПщIэ лъагэ зыхуэфащэ лэжьыгъэ
Котляровхэ Мариерэ Викторрэ я «Родной ландшафт» проектыр хагъэхьащ «Хрустальный компас» цIыхубэ саугъэтыр зыхуэфащэр къыщыхах зэпеуэм.
Зэпеуэр тещIыхьащ Урысейм и тхыдэ-щэнхабзэ хъугъуэфIыгъуэхэр хъумэнымрэ ахэр хэIущIыIу щIынымрэ, апхуэдэуи абы къызэщIеубыдэ къэралым и географие, экологие унэтIыныгъэхэр.
Къыхэгъэщыпхъэщ, Котляровхэ Мариерэ Викторрэ ягъэлъагъуэ проектым ипкъ иткIэ, 2004 гъэ лъандэрэ къыдэкIыгъуэу 50-м щIигъу дунейм къызэрытехьар. Абыхэм яхэтщ сурэт альбомхэр (Щоджэн Жаннэ трихахэр иту), буклетхэр, «Прометей и щIыналъэм» теухуауэ тхыгъэ кIэщIхэр зытет тхылъымпIэхэр, нэгъуэщI куэди.
Котляровхэ Мариерэ Викторрэ иужьрей илъэсхэм зэлэжьа я IэдакъэщIэкIхэр хэтщ зи гугъу тщIы саугъэтыр къэхьыным теухуа зэпеуэм. Апхуэдэщ республикэм и щIыпIэ дахэхэм зыщыдэзыгъэплъыхь «Живописная Кабардино-Балкария» тхылъ гъэщIэгъуэныр. Зэщхьэгъусэхэм а лэжьыгъэр къазэрехъулIам и щыхьэтщ урыс тхакIуэ Кузьмин Валентин тхылъыр къызэрыщыхъуар къызэригъэлъэгъуар. «Ди щIыналъэм теухуауэ апхуэдиз гуапагъэрэ губзыгъагъэрэ зэрыт тхылъ иджыри къэс диIакъым», — жиIат абы.
Ди щIыпIэм и блэкIа жыжьэм и щэхухэр, щIэхъумахэр къытхузэIуех «Таинственная Кабардино-Балкария» тхылъым. Абы илъэс куэдкIэ елэжьащ Мариерэ Викторрэ. Тхылъым итщ «ННН» — «Невероятное. Необъяснимое. Непознанное», «ЗЗЗ» — «Занимательное. Загадочное. Забытое», «ТТТ» — «Тайное. Таинственное. Труднообъяснимое» зи фIэщыгъэ лэжьыгъэхэр.
Къэхъугъэ хьэлэмэтхэм щыхьэт техъуэ тхыгъэхэм дащыхуозэ Котляровхэ я ещанэ тхылъым — «Неизвестная Кабардино-Балкария» жыхуиIэм. «Вглубь ушедших времен» зыфIаща япэ Iыхьэм къыщыхьащ киммерийцхэмрэ нарт лIыхъужьхэмрэ, скифхэм, иныжьхэм, нэгъуэщIхэми ятеухуа хъыбархэр. «Отсвет прошлого имен» етIуанэ Iыхьэр ятеухуащ республикэм и тхыдэм къыгуэхыпIэ имыIэу епха цIыху пажэхэм. Ахэр: Къэзанокъуэ Жэбагъы, Баранов Евгений, Дадиани Георгий, Арманд Инессэ, Къалмыкъ БетIал, Урусбиев Исмэхьил, Чхеидзе Константин, Даутокъуэ-Серебряков Заурбэч сымэщ.
НапэкIуэцI 548-рэ хъу «Неизвестная Кабардино-Балкария» тхылъыр мэлыжьыхьым и кIэхэм, «Хрустальный компас» цIыхубэ проектым кърикIуахэр къыщызэщIакъуэжым ирихьэлIэу, къыдэкIынущ.
БАГЪЭТЫР Луизэ.
